22 केंद्रों पर ऑनलाइन होगी एआईईईई परीक्षा  
इस वर्ष एआईईईई परीक्षा को ऑनलाइन कराने में सफल रहने के बाद सीबीएसई ने अगले साल 22 केंद्रों पर इस तरह परीक्षा कराने का फैसला किया।
इस वर्ष एआईईईई परीक्षा को ऑनलाइन कराने के परीक्षण में सफल रहने के बाद सीबीएसई ने अगले साल 22 केंद्रों पर इस तरह परीक्षा कराने का फैसला किया है।  अगले साल यह परीक्षा सात से 25 मई के बीच होगी।  सीबीएसई के एक अधिकारी ने बताया कि अन्य 65 केंद्रों पर हालांकि एआईईईई की परीक्षा पुराने तरीके से ही आयोजित कराई जाएगी। इस तरह से यह परीक्षा 29 अप्रैल को होगी।  अधिकारी के मुताबिक, जो छात्र ऑनलाइन परीक्षा में शामिल होंगे, उन्हें परीक्षा शुल्क में 150 से 300 रुपये की रियायत दी जाएगी। ऑनलाइन तरीके से हैदराबाद, त्रिवेंद्रम, नोएडा, भोपाल, कोलकाता, विशाखापत्तनम, मुंबई, इलाहाबाद, दिल्ली और फरीदाबाद छोड़कर राष्ट्रीय राजधानी क्षेत्र, जयपुर, चेन्नई, बेंगलूर और लखनउ में परीक्षा कराई जाएगी।